Ole Stavad (S), 1998-12-04:
Tak for det brede flertal, der har meldt positivt på forslaget.
For det første kan jeg ikke lade være med at sige til hr. Frank Aaen: Det er, hvis han i øvrigt kender denne her ordning, en ganske ubureaukratisk måde at løse et problem på.
Det bliver meget, meget svært at finde mere ubureaukratiske måder at løse det på, og jeg har meget svært ved at se, at det her faktisk overhovedet giver nogen former for bureaukrati, bortset fra at man jo godt kan sige, at det selvfølgelig er mindre bureaukrati, hvis man helt fjerner et afskrivningsgrundlag.
Men hvis man har en bygning til 1 mio. kr., der er afskrivningsberettigede, og man så forlods afskriver 500.000 kr. fra en etableringskonto, så er der 500.000 kr. tilbage. Om man gør det, eller man kun afskriver 400.000 kr. forlods, så der er 600.000 kr. tilbage, giver nøjagtig det samme bureaukrati.
Mange andre steder kan hr. Frank Aaen bruge argumentet, og jeg er fuldstændig enig i, at vi meget ofte har set, at bl.a. Venstre, der jo er meget optaget af forenkling, når man holder festtaler, bestemt ingen skrupler har i forhold til at lave bureaukrati, når man står i det praktiske arbejde. Og så undrer jeg mig over, at både SF og Enhedslisten fremstiller det her som en gavebod til dansk erhvervsliv.
Altså alle ved, at når man sidder og indgår en aftale med mange partier om finansloven, er der noget, man er mere glad for end noget andet.
Det er noget, man har følt sig nødsaget til indimellem at acceptere i en aftale.
Derfor vil jeg gerne understrege, at det forslag, som jeg her har fremsat, er et forslag, som jeg synes er et klogt forslag, et rigtigt forslag og et forslag, som jeg ikke på nogen måde har følt mig nødsaget til at fremsætte, men været glad for på regeringens vegne at kunne fremsætte.
Virkeligheden er, at hvis vi ikke havde fremsat et forslag med nogenlunde det her indhold, skulle man efter min opfattelse afskaffe etableringskontomuligheden, for så ville det næsten være at bondefange unge mennesker, som skulle etablere sig og bruge etableringskontoordningen.
For asymmetrien fra den fradragsværdi, man får fremover, som jo er blevet udhulet ved skattereformerne i 1987, 1993 og nu også i forhold til det, vi har lavet i pinsepakken, asymmetrien i forhold til det man får, når man sparer op, og det man giver afkald på, når man etablerer sig, vil blive så stor, at vi ikke ville kunne være det bekendt. Jeg vil i hvert fald sige, at hvis det var mig, der sad i mit gamle job som bankmand, ville jeg ikke, hvis ikke vi gjorde det, som vi gør her, råde et ungt menneske til at spare op over etableringskontoordningen, for det var ikke en rimelig ordning, hvis vi ikke justerede den.
Derfor meddelte jeg også allerede i juni måned - hvis hr. Frank Aaen går tilbage og ser på besvarelserne i Skatteudvalget i forbindelse med pinsepakken - at jeg ville overveje, hvordan man kunne skabe en ordentlig balance for en etableringskontoordning, og derfor vil jeg også meget gerne sige til hr. Frank Aaen, at jeg synes, han også lige skal tænke på, hvornår han ligesom skal påberåbe sig, at man går ind og bryder ånden i aftaler, man har med hinanden.
Der er i hvert fald ikke brud på noget bogstav, og jeg vil godt sige, at i denne her sag mener jeg heller ikke der er brud på nogen ånd.
Og jeg ville ikke have været overrasket med den klogskab, hr. Frank Aaen normalt vurderer lovforslag med, hvis hr. Frank Aaen havde støttet det her forslag på Enhedslistens vegne, for der er fornuft i det, der er balance i det, der er ordentlighed i det.